Prins Harry, Megan Markle se troue gaan ponde glo laat inrol | Maroela Media
Prins Harry en die Amerikaanse aktrise Meghan Markle se troue gaan die Britse ekonomie glo ŉ hupstoot van sowat £500 miljoen gee.
Volgens ŉ skatting van David Haigh, uitvoerende hoof van die Britse nasionale statistiekekantoor, sal £200 miljoen hiervan deur toeristeinkomste soos onder meer hotelle gegenereer word.
Haigh sê toeriste sal meer as £150 miljoen aan partytjies spandeer voor en ná die koninklike troue en sowat £50 miljoen aan memorabilia soos T-hemde.
“Die koninklike troue is verder ŉ advertensie van sowat £100 miljoen vir die hele Brittanje reg oor die wêreld,” sê Haigh.
Andrew Lee, bestuurder van die Harte and Garter-hotel oorkant die Windsor-kasteel, sê toerismemaatskappye voorspel al sedert die begin van Prins Harry en Markle se verhouding dat hul troue die ekonomie waarskynlik ŉ hupstoot sal gee soos die land nog nooit vantevore gesien het nie.
“Dit gaan wonderlik wees om so baie mense hier te sien en om die troue hier te hou,” het hy bygevoeg.
Haigh sê prins Harry, wat baie gewild onder die Britte is, se troue gaan waarskynlik dubbel soveel vir die ekonomie beteken as die troue van sy broer, Prins William, aan Kate Middleton. Toeristebesoeke in April 2011 het met sowat 350 000 vermeerder in vergelyking met besoeke die vorige maand voordat Prins William en Kate op 29 April getrou het.
VisitBritain, die land se nasionale toerisme-agentskap, voorspel dat meer as 41 miljoen toeriste dié land in 2018 sal besoek.
Die wêreld in foto’s – 3 Januarie 2017